กองอสังหาฯไม่หวั่นหุ้นดิ่งไทคอนเดินหน้าขายต.ค.
แบงก์ไทยพาณิชย์ยันหุ้นผันผวนไม่กระทบกองทุนอสังหาฯ นักลงทุนหวังเงินปันผล TICON เดินหน้าตั้ง REIT
29 ต.ค. 2565

แบงก์ไทยพาณิชย์ยันหุ้นผันผวนไม่กระทบกองทุนอสังหาฯ นักลงทุนหวังเงินปันผล TICON เดินหน้าตั้ง REIT
น.ส.วรดา ตั้งสืบกุล ผู้ช่วยผู้จัดการใหญ่ สายวาณิชธนกิจ ธนาคารไทยพาณิชย์ (SCB) เปิดเผยว่า การที่ภาวะตลาดหุ้นมีความผันผวนมากไม่ส่งผลกระทบกับการเสนอจัดตั้งกองทุนอสังหาริมทรัพย์ หรือการขยายกองทุนอสังหาริมทรัพย์เดิมของลูกค้าแต่อย่างใด เหมือนกรณีการเสนอขายหุ้นให้ประชาชนครั้งแรก (ไอพีโอ)
การเสนอขายหน่วยลงทุนในกองทุนอสังหาริมทรัพย์เป็นสิ่งที่นักลงทุนคาดหวังเรื่องเงินปันผลที่จะได้รับในอนาคต เหมือนกับตราสารหนี้ จึงไม่จำเป็นต้องมีส่วนต่างของราคาที่มากเหมือนกับการเสนอขายหุ้นไอพีโอ 
ขณะที่หุ้นไอพีโอจะมีการพึ่งพิงส่วนต่างของราคาหุ้นที่มีโอกาสปรับขึ้นในอนาคต และนักลงทุนที่ซื้อหุ้นไอพีโอเป็นการซื้ออนาคต เพราะคาดว่าอัตราราคาปิดต่อกำไรต่อหุ้น (พี/อี) จะเพิ่มขึ้นในอนาคต
อย่างไรก็ดี ปัจจุบันบริษัทอยู่ระหว่างการนำเสนอข้อมูล (โรดโชว์) กับนักลงทุนสถาบันในประเทศถึงการเพิ่มทุนขยายกองทุนรวมสิทธิการเช่าอสังหาริมทรัพย์ CPN รีเทล โกรท โดยใช้สินทรัพย์ที่ห้างสรรพสินค้าเชียงใหม่อยู่ ซึ่งเบื้องต้นคาดว่ามูลค่าการเพิ่มทุนจะมากกว่า 1 หมื่นล้านบาทขึ้นไป และมีกำหนดเสนอขายในไตรมาส 3 เหมือนเดิม
“ตอนนี้บริษัทยังคงดำเนินการตามขั้นตอนปกติสำหรับแผนการจัดตั้งกองทุนอสังหาริมทรัพย์ปีนี้ และยังคงเป้าหมายเดิมที่ปีนี้ SCB จะเป็นผู้เสนอขายกองทุนอสังหาริมทรัพย์ได้มากที่สุดในอุตสาหกรรม คือ มากกว่า 5 หมื่นล้านบาท จากปีก่อนที่กว่า 1 หมื่นล้านบาท” น.ส.วรดา กล่าว
ทั้งนี้ ตั้งแต่ต้นปีที่ผ่านมา SCB ได้ตั้งกองทุนรวมอสังหาริมทรัพย์มาแล้ว 2 แห่ง คือ กองทุนอสังหาริมทรัพย์เอราวัณ โฮเทล โกรท มูลค่า 1,500 ล้านบาท และกองทุนรวมสิทธิการเช่าอสังหาริมทรัพย์ คริสตัล รีเทล โกรท มูลค่ากว่า 4,000 ล้านบาท
นายวีรพันธ์ พูลเกษ กรรมการผู้จัดการ บริษัท ไทคอน อินดัสเทรียล คอนเน็คชั่น (TICON) กล่าวว่า บริษัทยังคงกำหนดการเดิม โดยจะสามารถเสนอขายหน่วยลงทุนได้ภายในเดือน ต.ค. นี้ ซึ่งขนาดกองทุนอยู่ที่ 6,000 ล้านบาท เนื่องจากบริษัทต้องการลดอัตราส่วนหนี้สินต่อทุน (ดี/อี) ที่ปัจจุบันอยู่สูงถึง 1.7 เท่า โดยตั้งเป้าหมายไว้ว่าสิ้นปีนี้จะลดลงเหลือ 1.4 เท่า 
สำหรับ บริษัทจะได้บันทึกกำไรจากการขายสินทรัพย์เข้ากองทุนดังกล่าวประมาณ 35% ในงบการเงินไตรมาส 4 
ราคาหุ้น TICON ปิดที่ 18 บาทเพิ่มขึ้น 0.30 บาท หรือเพิ่มขึ้น 1.69% สวนทางตลาด